text: Tricktyve stjal omsætning
  03 maj 2010 kl. 14.54
  To østeuropæiske mænd slap ved 16-tiden afsted med et større kontantbekøb ved et tricktyveri i en tøjforretning på Nørregade i Vejen.
  De to mænd kom ind i forretningen, og den ene fik indehaveren med ud på fortovet. Her spurgte han til nogle af de udstillede varer.
  I mellemtiden var den anden mand alene i forretningen, hvor han fjernede indehaverens pung. Den indeholdt et par dages omsætning - i alt et større kontantbeløb, som politiet ikke vil angive mere præcist for ikke at opmuntre andre tyvebander.
  
  Kørte væk i tysk BMW
  De to mænd kørte fra stedet i en koksgrå BMW 325 med tyske nummerplader. Vidner kan desværre kun gengive de to første bogstaver. Det var BK.
  Indehaveren kan ikke give et nærmere signalement af de to mænd, bortset fra at de så østeuropæiske ud.
  